माग्रेट सुनीता मिंज-वाटिकन सिटी
वाटिकन सिटी, सोमवार 4 फरवरी 2019 (वाटिकन न्यूज) : विश्व व्यापी काथलिक कलीसिया के परमधर्मगुरु संत पापा फ्राँसिस 3 से 5 फरवरी तक संयुक्त अरब अमीरात की अपनी 27वीं प्रेरितिक यात्रा पर हैं। संत पापा 4 फरवरी को मानव बिरादरी पर अंतर्राष्ट्रीय अन्तरधार्मिक बैठक में भाग लेंगे और आबू धाबी में 5 फरवरी को ज़ायद स्पोर्ट्स सिटी स्टेडियम में आयोजित ख्रीस्तयाग समारोह का अनुष्ठान करेंगे।
पारंपरिक मरिया दर्शन
परंपरानुसार अपनी प्रेरितिक यात्रा से पहले संत पापा फ्राँसिस ने शनिवार की शाम, सालुस पोपुली रोमानी (रोमवासियों की रक्षिका माता मरियम) के प्राचीन रोमन आइकन के समक्ष अपनी प्रेरितिक यात्रा की सफलता हेतु प्रार्थना करने संत मरिया मेजर महागिरजाघर की अपनी यात्रा की।
ट्वीट संदेश
संत पापा ने 3 फरवरी को वाटिकन छोड़ने से पहले ट्वीट कर प्रेरितिक यात्रा के प्रार्थना की मांग की। संदेश में उन्होंने लिखा, "मैं संयुक्त अरब अमीरात के लिए रवाना होने वाला हूँ। मैं एक भाई के रूप में उस देश का दौरा कर रहा हूँ, ताकि हम सभी एक साथ शांति की यात्रा करते हुए आपस में मिलकर बातचीत कर सकें। मेरे लिए प्रार्थना करें!"
संत पापा फ्राँसिस रविवार को संत पेत्रुस महागिरजाघर के प्राँगण में एकत्रित हजारों तीर्थयात्रियों के साथ देवदूत प्रार्थना का पाठ करने के बाद, यात्रियों से अपनी प्ररितिक यात्रा की सफलता के लिए प्रार्थना की अपील की। इसी के तुरंत बाद संत पापा फ्राँसिस ने विदेश में अपनी 27 वीं प्रेरितिक यात्रा शुरू करने के लिए फ्यूमिचिनो अंतरराष्ट्रीय हवाई अड्डे की ओर प्रस्थान किया।
बेघरों का आश्रय
लेकिन बोर्डिंग से पहले, संत पापा हवाई अड्डे पर स्थापित एक बेघर आश्रय में कुध देर के लिए रुके और उन्होंने परियोजना द्वारा सहायता प्राप्त लोगों को शुभकामनाएं दीं। यह आश्रय एयरोपोर्तो दी रोमा और पोर्तो-सांता रुफिना के उदार संगठन द्वारा चलाया जाता है। इसे 2017 में शुरू किया गया और इस आश्रय को नाम दिया गया है, "लाइफ इन ट्रांजिट: द ह्यूमन फेस ऑफ एन एअरपोर्ट" (पारगमन में जीवनःहवाई अड्डे का मानवीय चेहरा) ।
संत पापा फ्राँसिस इसके बाद अलइतालिया बोइंग 777 में सवार हुए, जो अपने नियमित समय 1:27 बजे अबू धाबी के लिए उड़ान भरी। विमान 6 घंटे की उड़ान, 4300 किलोमीटर की दूरी तय करने के बाद लगभग 10:00 बजे स्थानीय समय (रोम समय 7:00 बजे शाम) अबू धाबी के हवाई अड्डे पहुँची।